Malema nié buite konteks aangehaal, meen CeleBheki Cele, minister van polisie (Foto: Jairus Mmutle/GCIS) Bheki Cele, die minister van polisie, sê hy is nie oortuig deur die EFF se bewerings dat sy leier se “roekelose, onverantwoordelike en gevaarlike uitlatings” buite konteks geplaas is nie. Die EFF het Dinsdag gesê Cele en die polisievakbond Popcru het Julius Malema, leier van die EFF, se uitlatings oor polisiegeweld teen betogers buite konteks geplaas asof dit ŉ dreigement was teen polisiebeamptes. “Dit is ŉ blatante leuen en ŉ manipulasie van die feite,” het die EFF in ŉ verklaring gesê. Dit volg ná Cele reageer het oor uitsprake die afgelope naweek tydens ŉ byeenkoms in die Vrystaat waar Malema direkte geweld teen polisiebeamptes en hul gesinne aangemoedig het. Die EFF hou vol die uitsprake hou slegs verband met polisiegeweld teen betogers en beamptes wat dink hulle is verhewe bo die wet. Cele het Woensdag gesê hy is nie oortuig deur die EFF se bewerings nie. “Hy is seker dat Malema direkte geweld teen beamptes van die SAPD, hul mans en vroue, hul kinders en hul families, aangemoedig het,” het Lirandzu Themba, woordvoerder van die polisieministerie, gesê. Malema het gesê: “As die Suid-Afrikaanse polisie ŉ geveg soek, dan moet hulle dit verklaar. Ons sal hulle op dieselfde manier hanteer as wat ons in die 80’s gedoen het. Ons sal nie net by stakings met hulle baklei nie, ons sal na hulle huise toe gaan en in hulle eie huise met hulle en hul families baklei. Ons sal een vir een na julle toe kom in jul gemaksone.” Cele hou vol dié tipe aanhitsing is onwettig en het nie ŉ plek in ŉ demokratiese samelewing nie. “As ŉ politieke organisasie het die EFF en sy leier die reg om hul sienings uit te spreek oor die huidige regering. As mense, hul geliefdes en hul huise egter gedreig word, sal dit nie geduld word of toegelaat word om te gebeur nie,” het Cele gesê. Cele benadruk daar sal gevolge wees teen enigiemand wat op die dreigemente teen polisiebeamptes of hul familielede reageer. Cele wil ook die EFF daaraan herinner dat alle polisiebeamptes aanspreeklik bly teenoor die wette van die land en enige beweerde wangedrag sal deur die onafhanklike polisieondersoekdirektoraat (Opod) ondersoek word.